Schumacher bly op koers vir F2-titel | Netwerk24
01 Desember 2020 05:34
Mick Schumacher se sewende plek die afgelope naweek is beslis nie die einde van sy doelwit om 'n titel nie. Foto: Getty Images
Mick Schumacher is steeds op koers om die Formule Twee-kampioenskap te beklink, al het hy die afgelope naweek nie sy beste wedren voltooi nie.
BBCSport berig hoewel Schumacher Sondag sewende in Bahrein klaargemaak het, het hy sy voorsprong oor sy naaste mededinger, Callum Ilott van Brittanje, vergroot.
Schumacher, seun van die sewemalige F1-wêreldkampioen Michael, se voorsprong teenoor Iloot vir eerskomende Sondag se seisoen-finale in Bahrein is 14 punte.
Ilott was die afgelope naweek in 'n botsing met Louis Deletraz betrokke en het dus daarin misluk om punte aan te teken.
Daar word verwag dat die 21-jarige Schumacher in sy pa se voetspore sal volg deur volgende jaar saam met die Amerikaanse Haas-span in F1 mee te ding.
Die Ferrari-akademie-renjaer sou verlede maand sy Grand Prix-buiging gemaak het in 'n oefensessie op die Nürburgring in Duitsland, maar dit is weens ongure weer afgelas.
Min is bekend oor sy pa se gesondheid nadat hy byna sewe jaar gelede ernstige breinskade in 'n ski-ongeluk in die Franse Alpe opgedoen het.
Michael het 91 wedrenne en sewe wêreldtitels in sy loopbaan gewen. Lewis Hamilton van Brittanje het die Duitser se wenrekord in Portugal in Oktober verbeter. Hulle het nou ewe veel wêreldtitels ná Hamilton se sege vroeër vandeesmaand in Turkye.